Pokyny k vyplneniu žiadosti o platbu v rámci Programu cezhraničnej spolupráce Slovenská republika – Česká republika 2007 – 2013

Všeobecne

Vyplňuje prijímateľ – vedúci partner

•	Vedúci partner vyplní formulár žiadosti o platbu za predpokladu, že pre projekt je schválený príspevok zo štrukturálnych fondov – ERDF, je podpísaná zmluva o poskytnutí finančného príspevku a boli predložené a schválené výdavky národným kontrolórom v ČR alebo SR aspoň u jedného partnera.
•	Žiadosť o platbu je predkladaná vedúcim partnerom riadiacemu orgánu v súlade so zmluvou o poskytnutí finančného príspevku.
•	Všetky údaje uvedené v žiadosti o platbu musia byť v súlade so zmluvou o poskytnutí finančného príspevku.
•	Žiadosť o platbu sa vyplňuje elektronicky, rukou vyplňované žiadosti o platbu nebudú akceptované.
•	V prípade, ak vedúci partner určitú časť žiadosti o platbu nevyplňuje, príslušné políčko ostane prázdne (napr. IČ DPH).
•	Všetky ustanovenia týkajúce sa zmluvy o poskytnutí finančného príspevku sa netýkajú projektov technickej pomoci, kde je prijímateľom riadiaci orgán a nie je uzatvorená zmluva o poskytnutí finančného príspevku a zároveň pre všetkých prijímateľov technickej pomoci neplatia pravidlá týkajúce sa partnerských vzťahov.
•	Názov operačného programu: Program cezhraničnej spolupráce Slovenská republika – Česká republika 2007 – 2013. 
•	Prioritná os: Vybrať názov prioritnej osi v súlade s názvom uvedeným v zmluve o poskytnutí finančného príspevku. 
•	Oblasť podpory: Vybrať názov oblasti podpory v súlade s názvom uvedeným v zmluve o poskytnutí finančného príspevku.

•	Upozornenie: Z dôvodu neúplného alebo nedostatočného vyplnenia predpísaných polí v žiadosti o platbu môže byť platba vedúcemu partnerovi oneskorená.

1 Identifikácia prijímateľa – vedúceho partnera

•	Uviesť názov organizácie vedúceho partnera, adresu (ulica, obec, PSČ).
•	Uviesť identifikačné číslo organizácie, identifikačné číslo pre DPH (platí pre platcov DPH) a daňové identifikačné číslo. V prípade, ak vedúci partner nemá pridelené IČ DPH alebo DIČ – uvedené časti žiadosti o platbu ostanú nevyplnené.
•	Kontaktná osoba: Uviesť meno kontaktnej osoby uvedenej v zmluve o poskytnutí FP. V prípade, ak žiadosť o platbu vypracováva iná osoba, ako je uvedené v zmluve, vedúci partner oznámi STS meno kontaktnej osoby oprávnenej komunikovať s riadiacim orgánom ohľadom žiadosti o platbu.

2 Identifikácia partnerov

•	Uviesť názov partnera, identifikačné číslo organizácie, vybrať typ partnera v rámci projektu, t.j. hlavný cezhraničný partner (HCP), resp. partner (P) a krajinu, kde partner sídli (SR/ČR). Uvedené je potrebné vyplniť len za partnerov, ktorí majú v žiadosti o platbu zahrnuté výdavky.

3 Identifikácia projektu

•	Uviesť plný názov projektu.
•	Uviesť ITMS kód projektu v súlade so zmluvou o poskytnutí finančného príspevku (nie registračné číslo projektu).

4 Identifikácia žiadosti o platbu

•	Typ platby označiť v príslušnom políčku znakom „x“.
•	Priebežnú platbu označiť vo všetkých prípadoch okrem predloženia záverečnej žiadosti o platbu.
•	Záverečnú platbu označiť pri predkladaní poslednej žiadosti o platbu.
•	Poradové číslo žiadosti o platbu zodpovedá poradiu predkladania žiadostí o platbu vedúcim partnerom bez ohľadu na typ žiadosti.
•	Vystavená dňa: Uviesť dátum vystavenia žiadosti o platbu vedúcim partnerom v tvare napr. dd.mm.yyyy (15.02.2010), dátum musí byť skorší, resp. zhodný s dátumom v časti 8 Čestné vyhlásenie.

5 Finančná identifikácia

•	Forma poskytnutia prostriedkov zo zdroja EÚ: finančné prostriedky z ERDF sú vždy prevádzané bankovým transferom z mimorozpočtového účtu, to platí aj pre štátne rozpočtové organizácie. 
•	Identifikácia bankového účtu vedúceho partnera: Pre všetkých vedúcich partnerov uviesť IBAN v súlade so zmluvou o poskytnutí finančného príspevku. V prípade zmlúv o poskytnutí finančného príspevku, v ktorých sa neuvádza identifikačný údaj účtu vo formáte IBAN, uviesť IBAN v súlade s oznámením poskytovateľa platobných služieb klientovi o zmene formátu čísla účtu. V prípade vedúceho partnera z ČR, uviesť IBAN a SWIFT v súlade so zmluvou o poskytnutí finančného príspevku
•	Forma poskytnutia prostriedkov zo zdroja ŠR: finančné prostriedky zo ŠR sú vždy prevádzané bankovým transferom z mimorozpočtového účtu, to platí aj pre štátne rozpočtové organizácie. 
•	V prípade vedúceho partnera zo SR sa vypĺňa len „Identifikácia bankového účtu vedúceho partnera“.
•	Ak je vedúci partner z ČR, vypĺňa sa okrem „Identifikácie bankového účtu vedúceho partnera“ aj číslo účtu hlavného cezhraničného partnera zo SR do políčka „Identifikácia bankového účtu hlavného cezhraničného partnera zo SR (pre spolufinancovanie zo štátneho rozpočtu SR)“. Identifikácia bankového účtu hlavného cezhraničného partnera zo SR: Uviesť IBAN v súlade so zmluvou o poskytnutí finančného príspevku. V prípade zmlúv o poskytnutí finančného príspevku, v ktorých sa neuvádza identifikačný údaj účtu vo formáte IBAN, uviesť IBAN v súlade s oznámením poskytovateľa platobných služieb klientovi o zmene formátu čísla účtu.

6 Schválený zoznam výdavkov (SZV)

•	Každý Schválený zoznam výdavkov tvorí samostatný riadok. 
•	V prvom stĺpci „Názov partnera/poradové číslo SZV“ uvádza vedúci partner názov, resp. identifikátor VP/P, ktorý zoznam výdavkov predkladá a poradové číslo predkladaného zoznamu výdavkov daného partnera. 
•	Nárokovaná suma predstavuje výšku výdavkov vedúceho partnera/partnerov, ktoré sú uznané národným kontrolórom v súlade so Schválenými zoznamami výdavkov a Osvedčeniami o oprávnenosti výdavkov, ktoré sú prílohou predkladanej žiadosti o platbu. Suma je vyjadrená za všetky zdroje financovania spolu (zdroj EÚ, štátny rozpočet na spolufinancovanie, vlastné zdroje vedúceho partnera/partnera, pričom za rozdelenie sumy na jednotlivé zdroje financovania je zodpovedný riadiaci orgán). 
•	Nárokovaná suma uznaná národným kontrolórom v stĺpci „Spolu“ sa rovná sume „Celkom“ zo stĺpca 16 – „Oprávnený výdavok“, zo Schváleného zoznamu výdavkov resp. sume „Celkové uznané výdaje dle CRR ČR v EUR“: „Celkem uznáno v EUR vč. DPH“ zo stĺpca 20 . 
•	Suma „Celkom“ predstavuje súčet deklarovaných oprávnených výdavkov vedúceho partnera a jeho partnerov (bežných/neinvestičných a kapitálových/investičných výdavkov). 
•	V prípade nenárokovania výdavkov pre skupinu bežných/neinvestičných alebo kapitálových/investičných výdavkov uvedie vedúci partner v danej bunke konkrétneho stĺpca resp. riadka nulovú hodnotu.  

7 Zoznam príloh

Zoznam príloh zahŕňa nasledujúce dokumenty:
•	formulár žiadosti o platbu (2 originály; v prípade predloženia žiadosti o platbu, ktorá obsahuje výdavky len za českých partnerov – 1 originál);
•	Schválené zoznamy výdavkov potvrdené národnými kontrolórmi (1 originál);
•	Osvedčenia o oprávnenosti výdavkov za každého partnera (1 originál); 
•	Súhrnná monitorovacia správa (1 originál); 
•	výpis z osobitného účtu, ktorým VP a HCP potvrdzuje prevod finančných prostriedkov z predchádzajúcej platby jednotlivým partnerom (uvedené sa netýka prvej žiadosti o platbu). VP a HCP sú povinní pri každej nasledujúcej žiadosti o platbu, najneskôr však pri záverečnej žiadosti o platbu, predložiť výpisy z bankového účtu preukazujúce prevod prostriedkov ERDF a ŠR jednotlivým partnerom projektu. Po úhrade záverečnej žiadosti o platbu je VP povinný predložiť na spoločný technický sekretariát výpis z bankového účtu potvrdzujúci úhradu partnerom najneskôr do 40 kalendárnych dní (1 kópia overená pečiatkou (ak ňou disponuje) a podpisom štatutárneho orgánu).

8 Čestné vyhlásenie

•	Štatutárny orgán vedúceho partnera potvrdí pečiatkou a vlastným podpisom žiadosť. Štatutárny orgán môže na tento úkon splnomocniť svojho zástupcu/oprávnenú osobu. V prípade, ak vedúci partner nedisponuje pečiatkou, žiadosť o platbu potvrdí len vlastným podpisom.
•	Vedúci partner uvedie dátum v tejto sekcii zhodný, resp. neskorší ako dátum uvedený v sekcii 4 tohto formulára žiadosti o platbu.

Posledná strana: Vyplňuje riadiaci orgán, platobná jednotka.

•	Ministerstvo: Vyplniť ústredný orgán štátnej správy plniaci úlohy riadiaceho orgánu.
•	RO: Uviesť názov riadiaceho orgánu v súlade so zmluvou o poskytnutí finančného príspevku na schválený projekt. 
•	Kód žiadosti v ITMS: vyplní riadiaci orgán.
•	Platobná jednotka: Uviesť názov platobnej jednotky. Platobná jednotka potvrdzuje prijatie žiadosti o platbu. 
•	V prípade potreby môže byť posledná strana vyplnená viacnásobne.